**Formandsberetning til generalforsamlingen i Langelands Golf Klub den 12. marts 2015 vedr. året 2014.**

**2014 har været et gennemsnitligt år for klubben.**

Vi ~~har fået~~ fik 25 prøvemedlemmer, hvoraf 20 blev faste medlemmer. Og vi var således nede på 264 fuldtidsmedlemmer ved udgangen af året – så vi var langt fra den magiske grænse på 300 fuldtidsmedlemmer. Vi var ved årets udgang i alt 364 aktive (fuldtid, flex, LD, juniorer og ynglinge) og dertil 47 passive.

Vi fortsatte i 2014 det arbejde, som vi påbegyndte i 2012 med forsøg på at vække interessen for golfspillet, Vi udgav igen en avis med fantastisk hjælp fra vore annoncører og fik tegnet annoncer for 130.000 kr.

Jeg vil gerne takke annoncesælger-stabe samt Kaj Knudsen, som havde haft en kraftig finger med i oplægget, men som også ydede en indsigtsfuld bistand i forbindelse med tilblivelsen af Tillægget til Øboen og arrangementerne – Tak til Kenneth Knudsen for fotos uden beregning og til Egon Sohnesen for samarbejdet.

Kaninafdelingen som nævnt har haft 25 prøvemedlemmer, hvoraf de 20 blev medlemmer af klubben. Stor tak til Hans Peter Pihl og hans medhjælpere for det trofaste ugentlige arbejde.

Vore 2 elite hold må tilbringe endnu en sæson i kvalifikationsrækken.

Rasmus Sloth stopper som leder af eliteafdelingen – tak til Rasmus for din indsats.

Juniorafdelingen har ikke oplevet de store forandringer i 2015. Ole og hans stab har gjort et stort arbejde for at få juniorafdelingen op på et fornuftigt niveau. Skolereformen, hvor børnene skal gå længere tid i skole er ikke just befordrende for at få fat i juniormedlemmer. Vi har vist interesse for at komme ind på Ørstedsskolens udskolingsafdeling. Vi afventer nærmere fra Ørstedsskolen.

Ole fratræder som juniorleder – tak Ole for dit arbejde med juniorafdelingen. (*er den beslutning endelig?)*

**Banen.**

Vor dejlige bane har været fin i 2014 - vi har også været begunstiget af et fantastisk vejr. Vi har jo også på greenkeeper-fronten været begunstiget af, at have en elev samt, at vi har fået et fint samarbejde med Arbejdsmarkedskontoret og haft stillet virkelig dygtige medarbejdere til rådighed.

Tak for indsatsen til greenkeeperne og de frivillige for et vel udført arbejde.

Vi har haft de årligt tilbagevendende diskussioner – hvornår roughen skal slås – er vore greens er hurtige nok.

Baneudvalget har truffet nogle beslutninger~~ne~~ om greens, rough m.v.

Da vi har et senere punkt på dagsordenen om banen, vil jeg ikke sige mere om banen i beretningen.

**Baneservice.**

Vor baneservice har igen i 2014 gjort et kæmpe arbejde. De bemander kontoret, vejleder gæster, sælger fra pro-shoppen tømmer affaldskurve, slår græs omkring træer m.m. Baneservice har bestemt ikke haft de bedste arbejdsforhold. Den nye green-fee-betalingsautomat har gjort knuder. Vi opstillede en ny øl/vand automat, som vi troede virkelig kunne løse vor behov for øl/vand på hverdage. Den fik vi aldrig til at virke efter hensigten, så vi er tilbage ved det system, som vi har kendt i mange år. Vi er dog kommet med på tidens trend – nu kan der betales med mobil-pay.

Baneservice – Det er bare fantastisk at have sådan en stor gruppe medlemmer, som er helt uundværlige for klubben. Tusind tak til Jer.

**Træner.**

Vi har i 2014 haft Fredrik Johnsson til rådighed i 2 dage om ugen. Det har desværre vist sig, at vi i klubben ikke har behov for at have træner til rådighed i 2 dage om ugen. Derfor har vi måttet ændre på den aftale, som vi har med Fredrik. Men det er mig en stor glæde, at fortælle, at det er lykkes at fortsætte aftalen med Fredrik for 2015. Aftalen er på ændrede vilkår i forhold til 2013 og 2014. Fredrik er til rådighed for os hver anden onsdag og Andreas Søndergaard er til rådighed hver anden søndag. Det nye er også, at Fredriks firma får sum for at arbejde den ene dag om ugen (hhv. søndage og onsdage). Medlemmer skal så købe lektionerne af klubben. Vi har lavet aftalen således, at den skulle være til gavn for både Fredrik og for klubben.

Så derfor – brug vore trænere – Fredrik og Andreas. Jo, mere vi bruger trænerne, jo flere penge tjener klubben.

Tak til Fredrik for arbejdet og samarbejdet i 2014 – og jeg ser frem til samarbejdet i det næste år.

**Turneringer.**

Der blev sidste år afholdt 12 matcher med 662 deltagere (690 i 2013). Igen i år et aftagende antal deltagere, noget vi håber vender i 2015. En stor tak til vore sponsorer, som har sørget for fine præmier til vore matcher.

Vi har haft flere store arrangementer – vi har haft Lady Fyn, Golf med Færgen – indledende runde i det uofficielle DM for par, – og så har vi for 2. gang i samarbejde med Langelandsfestivalen afholdt en velgørenhedsmatch – også med ca. 100 deltagere. Velgørenheden bestod i, at vi indsamlede 32.000 kr. til et antal børn, som kom på lejr i Spodsbjerg og ~~kom på~~ til festival. Dette samarbejde forgår med Rotary og Inner Wheel. Vinder af matchen blev Fyns Amts Avis’ chefredaktør Troels Mylenberg som synligt bevis fik overdraget Experts vandrepokal og maleri udført og skænket af Keld Nielsen. Tak Til Keld Nielsen og Expert Rudkøbing for det store engagement både før og under matchen.

Som det fremgår af match-programmet for den kommende sæson, er der planlagt 12 matcher og klubmesterskaber. Jeg vil her gerne takke de af vore sponsorer, som trofast er fortsat som sponsor til vore matcher, samt tak til de sponsorer, som er kommet til.

Vor tirsdagsmatch har igennem årene oplevet en støt tilbagegang i antallet af deltagere. Bestyrelsen besluttede, at vi i 2014 – som en prøveordning – lavede 2 starter på tirsdagsmatchen – en start kl. 09.30 og en start, som vi kender det kl. 16.30. Det var ingen succes og bestyrelsen har besluttet, at vi vender tilbage til kun én eftermiddagsstart.

**Sponsorudvalget.**

Bestyrelsen arbejder hårdt på, at vi kan fastholde sponsorater på vore 18 huller, flag og kopper, puttebane, par3bane m.v. Det er et hårdt arbejde, men sponsorudvalget arbejder konstant på, at det skal lykkes.

Herfra skal der lyde en stor tak til vore trofaste sponsorer og til de nye, som er kommet til. Vi ser frem til et godt og konstruktivt samarbejde med alle vore sponsorer.

**Frivillige.**

Igen i år vil jeg udtrykke en stor tak til alle vore frivillige. Tak for jeres kæmpe indsats for klubben, dens medlemmer og gæster. Uden den store frivillige indsats – ingen Langelands Golf Klub.

**Økonomi.**

Vor samlede økonomi ser rigtig fornuftig ud – klubben kommer ud med et overskud på 113.000 kr. - ikke fordi vi skal generere penge i klubben, men det er godt at have lidt på kistebunden, for der skal ikke meget til at generere større udgifter, som der ikke er budgetteret med.

Vi har i 2014 haft en nedgang i gree-fee-indtægterne, vi har fået 573.000 kr. i greenfee. Det er en mindre indtægt på 60.000 kr. i forhold til 2013. Altså ca. en 10 % tilbagegang – vi har haft ca. 3300 gæster.

I sommeren 2013 søgte vi LAG-midler til forskellige investeringer i klubben. Og vi har fået bevilget midler.

Vi har gennemført følgende ændringer/forbedringer

* Omlægning af driving range (det skete i sommeren 2013)
* Indkøb af 3 stk. golfbiler
* Garage med opladeudstyr til golfbiler
* Ny betalingsterminal.
* De 3 golfbiler har været udlejet for ca. 24.000 kr.

Banens gæld er ved årsskiftet ca. 2,7 mio. kr. mod ca. 2,9 mio. kr. for et år siden. (*dertil kommer Driftskonto på ca. 1,5 mio. kr.)*

Vi har hævet kontingentet med 200 kr. I samme åndedrag har vi fjernet 100 kr.’s afgiften på brud af drivingrange – så det igen er blevet gratis for klubbens medlemmer og gæster. Greenfee på 320 kr. – er fastholdt ligesom den fynske ordning og gæstespillere på 200 kr. Prisen på brug af par 3 banen er fastholdt uændret på 75 kr. Da jeg har hørt, at der er tvivl om, hvad Flexmedlemmer skal betale i greenfee, vil jeg her i beretningen gerne slå det fast. Flexmedlemmer skal betale 320 kr. pr. runde uanset de spiller alene eller sammen med et klubmedlem.

Jeg skal oplyse, at der fra 2016 pålægges et ekspeditionsgebyr på kontingentopkrævning, hvis man ikke er tilmeldt PBS.

**Nye medlemmer.**

Det er tvingende nødvendigt, at vi får nye medlemmer for at kunne opretholde klubben på nuværende niveau. Medlemsmæssigt er vi på gale veje. Ved udgangen af 2013 var vi i alt 384 aktive medlemmer, ved udgangen af 2014 er vi 364 aktive medlemmer. Det er altså et minus på 20.

Vi laver 2 fremstød i år for at skaffe nye medlemmer. Det ene fremstød har I set. Det er medlemskampagnen i samarbejde med din Ur-partner. Alle der via min mail indtil på onsdag aften sender tilmeldinger med navne på dem, man tager med til hvervemødet den 19. får en flaske vin pr. potentielt medlem, man tager med til mødet på torsdag. Den mand og kvinde, der kommer med flest potentielle medlemmer får derudover et skagensur til en værdi af 1195 kr.

Vi udkommer med et tillæg til Øboen den 14. april. Vi holder Åbent hus den 19. april.

Jeg vil meget indtrængende appellere til Jer alle, om at være med til at synliggøre vort fremstød – være ambassadør for klubben, sørge for at tage potentielle golfspillere med til mødet på torsdag, eller tage med på golfbanen – de dage, hvor vi holder åbent hus. For nogen kan det være en overvindelse blot at komme her i klubhuset første gang. Så kære medlemmer tag venner, bekendte og naboer i hånden og tag dem med.

Vi holder også vennematch den sidste onsdag i hver måned. – Det er kl. 17.30.

Inden jeg slutter min beretning, vil jeg lige gøre reklame for vore match’er – deltag i match’erne - også i tirsdagsmatchen.

Åbningsmatchen er den 12. april med Expert som sponsor – og med et fladskærms tv som hole-in-one præmie på hul 2 – efter matchen er der dansk hakkebøf med bløde løg.

Match fee’en er uændret 70 kr. og til åbningsmatchen til 90 kr. p.g.a. den store h-i-o-præmie. *(hvad hvis vi sagde 150 kr. for åbningsmatchen incl. Bøf? Altså ingen rabat for ikke at spise).*

Jeg vil også gerne gøre reklame for Det uofficielle DM for par Golf med Færgen – Danmarksmesterskab – for par – indledende her den 12. juni – og med en semifinale her den 14. august. Man skal være fyldt 50 for at deltage.

Golf2change den 23. juli.

Inden jeg overlader beretningen til generalforsamlingen vil jeg for at være sikker på, at alle husker det og endnu engang sige: Bak op om klubbens fremstød for at få nye medlemmer – og gør en aktiv indsats for at vi kan blive flere medlemmer i klubben. Det er til gavn for os alle.

Tak til bestyrelserne i klub og bane for arbejdet og samarbejdet i 2014.

Hermed overlader jeg beretningen til generalforsamlingen.